Verdagte verdrink toe hy vlugArgieffoto ŉ Vermeende huisrower is Donderdag in KwaZulu-Natal dood terwyl hy vir die polisie gevlug het. “Die liggaam van ŉ 25-jarige man is vandag [Donderdag] deur die soek- en reddingspan van Port Shepstone en Kokstad uit die Mzintlava-rivier gehaal,” het kol. Jay Naicker, woordvoerder van die polisie, gesê. “ŉ Span speurders was op soek na die man wat ŉ verdagte is in twee voorvalle van huisbraak en diefstal wat verlede maand in Mount Ayliff plaasgevind het.” Volgens Naicker is die polisie na Mphela Zone 5 in Kokstad waar hulle die verdagte aangetref het. “Toe hulle hom nader, het hy gevlug en in die rivier gespring. Hy het verdrink.” Die soek- en reddingspan is ontbied en hulle het die liggaam uitgehaal en na die staatslykshuis geneem. “ŉ Geregtelike ondersoek word deur Kokstad-polisie gedoen.” “Ek is teleurgesteld dat die verdagte sy eie lewe geneem het eerder as om die gevolge van sy dade te aanvaar,” het lt.genl. Mmamonnye Ngobeni, provinsiale polisiekommissaris, gesê.